
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/100


R A P O R T

asupra propunerii legislative pentru modificarea alin (1) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 89 din 11 februarie 2009 cu dezbaterea pe fond în procedură obişnuită a propunerii legislative pentru modificarea alin (1) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.868/22.07.2008)

· avizul negativ al Comisiei pentru sănătate şi familie (nr.28/52/26.02.2009)

· avizul negativ al Comisiei juridice, de disciplină şi imunităţi (nr.31/185/03.03.2009)

· avizul negativ al Comisiei pentru buget finanţe şi bănci (nr.22/108/05.03.2009)

· avizul negativ al Comisiei pentru egalitatea de şanse pentru femei şi bărbaţi (nr.37/161/06.03.2009)

· punctul de vedere negativ al Guvernului (nr.91/DRP din 16.03.2009).

Propunerea legislativă are ca obiect de reglementare modificarea alin.(1) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în sensul acordării indemnizaţiei lunare pe perioada concediului pentru creşterea copilului în vârstă de până la 2 ani sau, în cazul copilului cu handicap, de până la 3 ani, în cuantum de 85% din venitul brut lunar obţinut, dar nu mai puţin de 600 de lei.

Autorii iniţiativei legislative propun acordarea indemnizaţiei mai sus menţionate în cuantum de 600 de lei şi persoanelor care, în ultimele 12 luni anterioare naşterii copilului, nu au realizat venituri profesionale supuse impozitului pe venit potrivit prevederilor Legii nr.571/2003 privind Codul fiscal cu modificările şi completările ulterioare.

Comisia propune Plenului Camerei Deputaţilor respingerea iniţiativei legislative întrucât prin Legea nr.257/2008 pentru modificarea alin.(1) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, indemnizaţia lunară acordată pe perioada concediului pentru creşterea copilului în vârstă de până la 2 ani sau în cazul copilului cu handicap, de până la 3 ani, este de 600 de lei sau, opţional în cuantum de 85% din media veniturilor realizate pe ultimele 12 luni anterioare naşterii copilului. Prin Ordonanţa de urgenţă a Guvernului nr.226/2008 privind unele măsuri financiar bugetare cuantumul indemnizaţiei pentru creşterea copilului a fost plafonat la suma de 4.000 lei.


Acordarea indemnizaţiei în cuantum de 600 de lei şi persoanelor care în ultimele 12 luni anterioare naşterii copilului nu au realizat venituri profesionale supuse impozitului pe venit nu se justifică deoarece nu există surse de finanţare.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 24 martie 2009 a participat, în conformitate cu prevederile art.55 din Regulamentul Camerei Deputaţilor, domnul Marius Lazăr, Secretar de Stat în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru, 3 voturi împotrivă şi o abţinere.
Propunerea legislativă a fost respinsă de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina SZABO

